Document ID: 31984L0047

*****
ΟΔΗΓΙΑ ΤΗΣ ΕΠΙΤΡΟΠΗΣ
της 16ης Ιανουαρίου 1984
σχετικά με την προσαρμογή στην τεχνική πρόοδο της οδηγίας 79/196/ΕΟΚ του Συμβουλίου περί προσεγγίσεως των νομοθεσιών των κρατών μελών που αφορούν το ηλεκτρολογικό υλικό που δύναται να χρησιμοποιηθεί σε ατμόσφαιρα υπέχουσα τον κίνδυνο εκρήξεως και που απαιτεί ορισμένους τρόπους προστασίας
(84/47/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 76/117/ΕΟΚ του Συμβουλίου της 18ης Δεκεμβρίου 1975 περί προσεγγίσεως των νομοθεσιών των κρατών μελών που αφορούν το ηλεκτρολογικό υλικό που δύναται να χρησιμοποιηθεί σε ατμόσφαιρα υπέχουσα τον κίνδυνο εκρήξεως (1), και ιδίως το άρθρο 5,
την οδηγία 79/196/ΕΟΚ του Συμβουλίου της 6ης Φεβρουαρίου 1979 περί προσεγγίσεως των νομοθεσιών των κρατών μελών που αφορούν το ηλεκτρολογικό υλικό που δύναται να χρησιμοποιηθεί σε ατμόσφαιρα υπέχουσα τον κίνδυνο εκρήξεως και που απαιτεί ορισμένους τρόπους προστασίας (2), και ιδίως το άρθρο 5,
Εκτιμώντας:
ότι, λαμβανομένου υπόψη του σημερινού επιπέδου της τεχνικής, είναι τώρα αναγκαίο να προσαρμοσθεί το περιεχόμενο των εναρμονισμένων προτύπων που αναφέρονται στο παράρτημα Ι της οδηγίας 79/196/ΕΟΚ·
ότι, λαμβανομένης υπόψη της εμπειρίας που αποκτήθηκε μετά τη θέσπιση της οδηγίας 79/196/ΕΟΚ, πρέπει να επέλθουν τροποποιήσεις στη γραφική παρουσίαση του κοινοτικού διακριτικού σήματος που παρατίθεται στο παράρτημα ΙΙ·
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο των οδηγιών που αποβλέπουν στην εξάλειψη των τεχνικών εμποδίων στις συναλλαγές στον τομέα του ηλεκτρολογικού υλικού για χρησιμοποίηση σε ατμόσφαιρα υπέχουσα τον κίνδυνο εκρήξεως,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα Ι και ΙΙ της οδηγίας 79/196/ΕΟΚ αντικαθίστανται από τα παραρτήματα Ι και ΙΙ της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο την 1η Ιανουαρίου 1985. Ενημερώνουν αμέσως την Επιτροπή.
2. Πάντως, μέχρι την 1η Ιανουαρίου 2005, τα κράτη μέλη συνεχίζουν να εφαρμόζουν τα μέτρα που προβλέπονται στο άρθρο 4 της οδηγίας 76/117/ΕΟΚ για τα υλικά των οποίων η συμφωνία με τις προδιαγραφές της οδηγίας 79/196/ΕΟΚ (έκδοση της 6ης Φεβρουαρίου 1979) δικαιολογείται με τη χορήγηση του πιστοποιητικού συμφωνίας που αναφέρεται στο άρθρο 8 της οδηγίας 76/117/ΕΟΚ, εφόσον το εν λόγω πιστοποιητικό έχει χορηγηθεί πριν από τις 31 Δεκεμβρίου 1987.
Άρθρο 3
Η παρούσα οδηγία απευθύνεται στα κράτη μέλη.
Βρυξέλλες, 16 Ιανουαρίου 1984.

Labels: 3
1